Jurinová, Erika, poslankyňa NR SR (2016-10-27):
Vážený pán predsedajúci, vážené kolegyne, kolegovia, dovoľte mi, aby som uviedla návrh zákona, ktorý sa tu nenachádza v Národnej rade prvýkrát. Už sme sa snažili o jeho presadenie v minulom volebnom období a podľa mňa dáva tejto vláde veľmi dobrý návod na to, ako pomôcť, skutočne pomôcť slovenským rodinám. Viete, že existuje príspevok na starostlivosť o dieťa. Tento príspevok je čerpaný najmä z fondov Európskej únie a je venovaný na starostlivosť o deti do troch rokov. Pamätám si, ako minister sa veľmi tešil, ako sa mu podarilo vyrokovať tento príspevok, že aj Európska únia má teda problém s podporou rodín alebo detí nad jeden rok. Takže tešíme sa, že vtedy sa podarilo vyrokovať príspevok na starostlivosť o dieťa do troch rokov. Dnes vieme, že jeho suma je zvýšená na 280 eur. Dokonca na túto schôdzu predstavili svoj návrh aj kolegovia zo strany SaS, kde navrhujú tento príspevok zvýšiť na 400 eur, čo tiež považujem za jedno z možných riešení podpory zosúladenia rodiny, rodiny a práce. Náš návrh ide možno iným spôsobom a navrhujeme, že vzhľadom práva na sociálnu situáciu našich rodín a matiek, tešíme sa z toho na jednej strane, že rodičovská dovolenka, „dovolenka“ alebo rodičovský príspevok poberajú naši rodičia do troch rokov veku a rovnako je prispôsobený aj Zákonník práce, ktorý drží toto miesto alebo chráni ich pracovné miesto práve v dĺžke poberania rodičovského príspevku. Na druhej strane vieme, aká je situácia v otázke poskytnutia predškolského vzdelávania na Slovensku. Vieme, že opäť máme dve skupiny zariadení. Jedny sú pod správou samospráv a druhé sú súkromné. Verím, že obidva typy týchto zariadení poskytujú kvalitné vzdelávanie týmto deťom, alebo teda predškolskú výchovu, ale na druhej strane vieme, že existuje taký sociálny nepomer, keďže zariadenia, ktoré sú v správe samosprávy, určitým spôsobom dotujeme my všetci. Kdežto zariadenia, ktoré sú súkromného charakteru, tak na tie si rodičia naozaj musia doplácať, aj vieme, že tristo euro. Ten rozdiel je naozaj veľký a zdá sa nám veľmi nespravodlivé, že ak vláda podporuje, je schopná podporovať matky, aby odchádzali od svojich malých detí do troch rokov práce, nevidíme dôvod, prečo by tak nemali učiniť aj pri starších deťoch, najmä vtedy, ak vieme, že počet miest vo škôlkach je nižší, aký je dopyt. Do roku 2015 nám chýbalo zhruba 10-tisíc miest v materských školách. Vieme, akým spôsobom to vláda riešila. Dala najskôr desaťmiliónovú dotáciu na vybudovanie kapacít v škôlkach. Na jednej strane si povieme výborne, super, budú sa budovať kapacity, ktoré chýbajú. Ale na druhej strane mám pocit, ako keby si vláda neuvedomovala, koľko, koľko zbytočných možno štrapácií tým samosprávam vytvorí. Áno, vybudujeme nové kapacity a pritom vieme, že od roku 2017 nám ten počet miest bude chýbať stále menej a menej. Od roku 2017 zasa tá demografická krivka, alebo krivka nárastu počtu narodených detí pomaly klesá. Takže budeme mať vybudované priestory a potom ich samospráva bude opäť predávať? Tak ako to bolo po dobe socializmu? Vieme, že vtedy boli vybudované kapacity na príjem, na poskytovanie starostlivosti detí okolo, v počte 100-tisíc. Dnes sa nám rodí okolo 55-tisíc detí ročne. A ako som povedala, od roku 2017 tých zariadení bude opäť menej. A ak vidíme, že vláda nerobí žiadne pozitívne opatrenia a prorodinné, aby túto situáciu zvrátila, myslím si, že je úplne zbytočné z jej strany dávať dotácie na dobudovávanie fyzických budov. Oveľa lepšie, praktickejšie riešenie by bolo, aby tieto peniaze investovala pre rodičov, ktorí nedostanú buď vôbec miesto alebo nedostanú miesto v samosprávnej škôlke. Týmto by sa zavádzala povinnosť a naším návrhom zákona by sa zavádzala povinnosť poskytnúť príspevok na starostlivosť dieťaťa rodičom, ktorí nedostanú škôlku vo svojej spádovej oblasti. Je tam presne zadefinované, čo je to spádová oblasť. A musím pri tejto príležitosti povedať, že v podstate ide zároveň aj o pomoc samosprávam. Týmto vytvoríme možnože aj tlak na samosprávy a na samotných rodičov, aby ak by ten príspevok chceli, museli by sa prihlásiť na trvalý pobyt v mieste, kde naozaj žijú a kde reálne, kde reálne žijú. Takto by sa to dalo asi zjednodušiť. Zároveň by z toho samospráva mala zvýšený podielový, zvýšenú výšku podielových daní. To by bolo vlastne to plus pre samosprávy, ktoré by súviseli s týmto návrhom zákona. V zákone alebo novela je navrhnutá tak, že vytvára teda aj samotný mechanizmus posúdenia, že či oprávnená osoba by mala nárok na tento príspevok na starostlivosť o dieťa alebo nie. Ešte raz, hlavným cieľom je zabezpečiť, aby rodičia detí aj od troch do šiestich rokov mali možnosť žiadať o príspevok v prípade, ak nedostanú miesto v štátnej škôlke, zjednodušene povedané. Vieme, že náklady na túto štátnu, na štátnu škôlku alebo na škôlku v zriaďovateľskej pôsobnosti samosprávy sú oveľa nižšie ako pri súkromnom zariadení. A zdá sa nám to veľmi nespravodlivo nastavené, ak napríklad nedostane v takejto škôlke miesto a musí možnože aj zanechať pracovné miesto, ktoré jej ten zamestnávateľ drží tri roky, pretože chcela byť s dieťaťom na materskej a nemôže nastúpiť, pretože by nevedela zo svojho platu uplatiť zariadenie súkromné za 300 euro. Preto chceme, aby aj takejto matke štát pomohol a veríme, že aj tým by sa zlepšila životná situácia našich rodín. Ďakujem vám vopred veľmi pekne za podporu.